open-index/open-wikipedia-markdown huggingface dataset:
שמחה אורן

**שמחה אורן** (1940 – 24 בנובמבר 2023) היה כדורגלן ישראלי, ששיחק בעמדת הקשר בקבוצת הפועל חיפה.

## ביוגרפיה
אורן שנולד ב-1940 גדל במחלקת הנוער של הפועל חיפה. הוא שיחק בבוגרים בין השנים 1957–1964, ונחשב לאחד השחקנים הבולטים בעמדת הקשר בשנים אלו. בקבוצה ביחד איתו שיחקו מספר שחקנים שנחשבים כבולטים בהיסטוריה של המועדון, כגון רובי יאנג, ארנון רוקמן, אורי ויינברג ויצחק אנגלנדר. במשך שבע עונות במדי הפועל חיפה, כבש אורן שבעה שערים מעמדת הקשר. בעונת 1962/1963 נערך משחק גמר גביע המדינה, שהיה בעצם דרבי בין הפועל למכבי חיפה. כבר בדקה השלישית כבש אורן שער שבסוף התברר כשער הניצחון שזיכה את הפועל חיפה בגביע המדינה, שהיה התואר הראשון בתולדות המועדון. לקראת סיום המשחק שמחה נפצע ונשאר לשחק עד סיומו כאשר תחבושת על ראשו.

ב-24 בנובמבר 2023 הלך אורן לעולמו בגיל 83.

## הערות שוליים

קטגוריה:קשרי כדורגל ישראלים
קטגוריה:כדורגלני הפועל חיפה
קטגוריה:חיפה: כדורגלנים
קטגוריה:אישים הקבורים בבית הקברות שדה יהושע
קטגוריה:ישראלים שנולדו ב-1940
קטגוריה:ישראלים שנפטרו ב-2023
ז'רמינל

חודש **ז'רמינל** (בצרפתית: **Germinal**) הוא החודש השביעי בלוח השנה הרפובליקני המהפכני הצרפתי, המקביל לתקופה שבין 21 במרץ ל-19 באפריל בלוח הגרגוריאני. הוא עוקב אחר חודש ונטוז ומקדים את פלוריאל.

חודש זה, שמשמעות שמו הצרפתי היא "נבט", תואם לתקופת השנה בה מתחילה הנביטה בצרפת. השם נקבע על פי דו"ח שהגישה הוועדה האחראית להכנת לוח השנה ב-24 באוקטובר 1793 לוועידה הלאומית. לוח השנה הרפובליקני פג ב-1 בינואר 1806.

יש הסוברים כי מקור השם ז'רמיל מגיע מאגוזי הז'רמיל שנובטים בין מרץ לאפריל בגאורגיה, ולפי האמונה הגאורגנית מסמלים את סוף עונת הבצורת וכן עת למלחמה.

בהקשר של המהפכה הצרפתית, ז'רמינל מתייחס לעיתים לנפילתם והוצאתם להורג של ז'ורז' דנטון וקמיל דסמולין, שהתרחשו במהלך ז'רמינל של 1794, ארבעה חודשים לפני הריאקציה התרמידורית שבה רובספייר עצמו הוצא להורג. אירועי ז'רמינל 1794 סימנו את תחילת הסוף של שלטון הטרור.

שם החודש, ז'רמינל, על הקשריו השונים, שימש את אמיל זולא כשם לרומן נודע על שביתת כורים בצרפת, ז'רמינל. הספר זכה לעיבודים קולנועים רבים.

## קישורים חיצוניים

קטגוריה:חודשים
שלמה אביטבול

ממוזער|חתימתו
**רבי שלמה אַבִּיטְבּוֹל** (ה'ת"ק, 1740 - ה'תקע"ח, 1818) היה פוסק הלכה ופייטן, אב בית הדין ורבה של צפרו בתחילת המאה התשע עשרה.
## ביוגרפיה
נולד לרב מימון אביטבול בשנת ה'ת"ק - 1740, בעיר צפרו שבמרוקו. בילדותו למד אצל אביו שהיה תלמיד של רבי שמואל אלבז מהעיר פאס. בהמשך למד והוסמך לרבנות אצל רבי שאול ישועה אביטבול מחבר הספר 'אבני שיש', ורבי אליהו הצרפתי מפאס. בהמשך התמנה לדיין בבית הדין בצפרו, בראשות רבו רבי שאול ישועה.

לצד לימודיו התורניים עסק גם במסחר, ותמך ביתומים ואלמנות. בהמשך התמנה לגזבר הצדקה וגבה כספי צדקה עבור עניים ותלמידי חכמים בעיר צפרו ובערים נוספות.

בימיו היו בעיר שני תנורים מרכזיים לאפיית לחם ששמשו את כלל הציבור, ונודע לו כי צעירים ערבים מטרידים את בנות היהודים המגיעות לאפות את פתם, ולפיכך פעל כדי להקים תנור נוסף בתוך המלאח בצפרו.

בשנת 1790 התמנה מולאי יזיד לשליט מחוז פאס, החריב את בתי הכנסת וגירש את יהודי העיר ממנה. בעקבות כך פעל הרב אביטבול כדי לקלוט את יהודי פאס בעיר צפרו ולסייע להם.

בשנת 1792 שלח אגרת ליהודי דדש במדבר סהרה בה חיזק אותם על אומץ רוחם להילחם בגויים שבאו להרגם (האגרת בכתב ידו נמצאה באוסף הרב יעקב משה טולידאנו).

נולדו לו כמה בנים, המפורסם שבהם הוא רבי עמור אביטבול פוסק ודיין בצפרו.

נפטר בשנת ה'תקע"ח (1818).

## חיבוריו
* **שו"ת 'מנחת העומר',** תשובות שלו ושל בנו הרב עמור, ראה אור בשנת 1950. בספר גם מספר פיוטים ממנו.
* **חידושים על התנ"ך** ועל דברי חז"ל מובאים בספר 'חידושים וביאורים' מאת הרב ציון תורג'מן.
* **פירוש להגדה של פסח**, ראה אור גם הוא על ידי הרב ציון תורג'מן.
* **פירושים על המגילות**, קיימים בכתב יד וטרם ראו אור.
* **ספר 'חזיונות לילה**' ובו חלומות שחלם וייחס להם חשיבות תורנית, ספר זה לא ראה אור.

## הערות שוליים

קטגוריה:רבנים מרוקאים
תאילנדים

**תאילנדים** (בתאית: **ชาวไทย**) הם הקבוצה האתנית הדומיננטית במרכז תאילנד ובדרום תאילנד. התאילנדים דוברים שפות במשפחת השפות סוכותאי (השפה של מרכז תאילנד והשפה של דרום תאילנד ).

רובם המכריע של התאילנדים המודרניים הם בודהיסטים המשתייכים לזרם הבודהיסטי טהרוואדה.

מדיניות הממשל התאילנדי בסוף שנות ה-30 ותחילת שנות ה-40 של המאה ה-20  הובילה בהצלחה את ההטמעה התרבותית הכפויה של קבוצות אתנו-לשוניות שונות בחברה התאילנדית, ובעקבות השינויים הללו כיום המונח "תאילנדים" נוטה להתייחס לכלל אוכלוסיית תאילנד, במקום רק לקבוצה מסוימת בחברה התאילנדית.

## גאוגרפיה ודמוגרפיה
280px|ממוזער|מפה של הפזורה התאילנדית בעולם לפי גודל האוכלוסייה.
רוב התאילנדים חיים כיום בתאילנד, אם כי ניתן למצוא תאילנדים רבים גם בחלקים אחרים של אזור דרום-מזרח אסיה. בסביבות 51 עד 57 מיליון תאילנדים חיים בתאילנד לבדה. ריכוזי אוכלוסייה העיקריים של הקהילות התאילנדיות מחוץ לתאילנד כוללות את ארצות הברית, סין, לאוס, טאיוואן, מלזיה, סינגפור, קמבודיה, מיאנמר, קוריאה הדרומית, גרמניה, הממלכה המאוחדת, קנדה, אוסטרליה, שוודיה, נורווגיה, לוב ואיחוד האמירויות הערביות.

## תרבות וחברה
ניתן גם לחלק את התאילנדים למספר תתי-קבוצות אזוריות. התרבות המודרנית של מרכז תאילנד היא זו שהפכה עם השנים לתרבות הדומיננטית ביותר בקרב התאילנדים בשל המדיניות הרשמית של הממשל התאילנדי אשר נועדה להטמיע ולאחד את כל האוכלוסייה התאילנדית.

תרבות ילידית ייחודית לתאילנדים כוללת בין היתר את אמנות הלחימה העתיקה של האגרוף התאילנדי (มวยไทย), ריקודי עם תאילנדים , מאקרוק  (שחמט תאילנדי), ליקאי  (תיאטרון עממי תאילנדי) ונאנג יאי  (סוג של תיאטרון צלליות).

## דת
התאילנדים מהווים את הקבוצה האתנו-לשונית השנייה בגודלה מתוך כלל האוכלוסייה הבודהיסטית בעולם. רובם המכריע של התאילנדים המודרניים (בסביבות 90 אחוזים) הם בודהיסטים המשתייכים לזרם הבודהיסטי טהרוואדה, והמנהגים הדתיים שלהם מהווים חלק חשוב בזהות האתנית שלהם.

רבים מהתאילנדים נוטים גם להאמין באסטרולוגיה, נומרולוגיה, וקמעות (אשר לעיתים רבות מכילים תמונות של נזירים נערצים).

## קישורים חיצוניים

## הערות שוליים

*
קטגוריה:תאילנד: קבוצות אתניות
אורביטר k1

ממוזער|אורביטר k1 על מסילת שיגור
**אורביטר K1** הוא כטב"ם מסוג חימוש משוטט אשר פותח ומיוצר על ידי חברת אירונאוטיקס הישראלית.

האורביטר K1 נבנה על תשתית כטב"ם הדגל של אירונאוטיקס – האורביטר 2. לשני הכטב"מים תשתיות זהות של אוויוניקה, שליטה ובקרה ומבנה גוף דומה. לאורביטר K1 יכולת שהייה באוויר של עד שעתיים, הוא נושא מצלמה בעלת יכולות צילום יום ולילה, וראש קרבי של 3 ק"ג חומר נפץ. בהתאם למיקום ספציפי של מטרה, האורביטר K1 משוגר לאוויר, מגיע לאזור הרצוי ומסוגל לתקוף את המטרה – בין אם היא נייחת ובין אם היא בתנועה. אפשרות נוספת היא לשגר אותו לאזור מסוים ללא נקודת ציון ספציפית, ובמקרה זה הוא יודע לסרוק את האזור, לאתר בעצמו את המטרה ולבצע תקיפה. שלא כמו כלים משוטטים אחרים, במידה שלא מתבצעת תקיפה, ניתן להחזיר ולהנחית אותו בבסיס האם, בעזרת המצנח שהוא נושא עמו.

## פעילות
בתלונה שהוגשה למשרד הביטחון נטען כי משלחת של אירונאוטיקס ערכה ביולי 2017 הדגמה חיה של יכולות התקיפה של האורביטר K1 במהלך ביקור עסקי בבאקו, בירת אזרבייג'ן. מפעילי הנשק סירבו לתקוף עמדה של הצבא הארמני בנגורנו קרבאך, כפי שדרשו נציגי הצבא האזרי, על כן נאלצו בכירי המשלחת לחמש ולהטיס את שני הכטב"מים בכוחות עצמם. המנהלים החטיאו את מטרותיהם, אך בהתייחסות של בכיר בצבא הארמני נטען כי שני חיילים נפצעו בתקרית. החברה הכחישה את הנטען בתלונה.

ב-29 באוגוסט 2017, בעקבות חקירת משרד הביטחון, הקפיא אגף הפיקוח על היצוא הביטחוני (אפ"י) את רישיונות השיווק והייצוא על דגם זה של החברה באזרבייג'ן, צעד שמסכן חוזה קיים של החברה עם אזרבייג'ן, ששוויו מוערך ב-20 מיליון דולר. בפברואר 2019 ביטל משרד הביטחון את התליית הרישיון.

בדצמבר 2021 הגישה המחלקה הכלכלית בפרקליטות המדינה כתב אישום נגד החברה ושלושה מבכיריה בגין עבירה על חוק הפיקוח על יצוא ביטחוני.

באוגוסט 2023 פרסמה הזרוע הצבאית של חמאס תיעוד של הכלי אשר לטענתם הופל מעל שמי עזה.

## ראו גם
* אורביטר 4

## קישורים חיצוניים

* אורביטר k1 באתר אירונאוטיקס.

## הערות שוליים

קטגוריה:אירונאוטיקס
קטגוריה:כלי טיס בלתי מאוישים ישראליים
דבלינר

גבינת **דבלינר** (באנגלית: **Dubliner**) היא גבינה מתוקה וגרגירית העשויה מחלב פרה מפוסטר, מיושנת מעל שנה.

## מאפיינים וייצור
הגבינה מיוצרת על ידי Carbery, הממוקמת במחוז קורק, אירלנד והפכה למפורסמת מאוד גם מחוץ לאירלנד. מאז 1996, היא משווקת בין-לאומית על ידי **Ornua** שפירושה באירית "**זהב חדש**" (לשעבר ה-Irish Dairy Board) תחת תווית השם **Kerrygold**. הגבינה נקראת על שם העיר דבלין, אף על פי שהיא מיוצרת כאמור במחוז קורק.

היא שואפת לשלב את החריפות של צ'דר בוגרת עם המתיקות החמאתית של פרמזן. גבינת דבלינר עשויה להכיל גבישי סידן חומצת חלב טבעיים (Calcium lactate), המופיעים בגבינה כחתיכות לבנות קטנות.
שמאל|ממוזער|300px| קריגולד דבלינר בחנות

## היסטוריה
ג'ון לוסי, חקלאי אירי, יצר גבינה בשם "ארגלן" (Araglen) ב-1990; המטרה שלו הייתה לייצר אלטרנטיבה לגבינת צ'דר שניתן לייצר "באמצעות (בעיקר) ציוד צ'דר קיים, למכירת הגבינה באירופה". שנה לאחר מכן, Carbery Milk Products חתמה על הסכם למסחור של Araglen. הייצור המסחרי החל ב-1994. חמש שנים מאוחר יותר, היא הוצגה גם בארצות הברית, ועד 2011, יותר מ-40,000 טונות יוצרו למכירה במספר שווקים.

## הערות שוליים

קטגוריה:גבינות קשות
קטגוריה:גבינות איריות
שקרים חולפים

**שקרים חולפים** היא סדרת דרמה קומית ספרדית בהפקת פדרו אלמודובר ואחיו אגוסטין אלמודובר. הסדרה המשודרת בטלוויזיה ובאינטרנט נוצרה עבור רשת SkyShowtime האמריקאית. הסדרה הופקה על ידי חברת ההפקות אל דסאו (בספרדית: El Deseo) השייכת לאחים אלמודובר. בין השחקנים הראשיים בסדרה: אלנה אניה, פילאר קסטרו, הוגו סילבה, קים גוטיירס ומריה בוטו.

הפרק הראשון יצא בהקרנת בכורה ב-SkyShowtime ב-9 באוקטובר 2023.

## עלילה
לוסיה (אלנה אניה) היא אשת קריירה אמביציוזית, מנהלת בחברת טיפולים אסתטיים. הפרק הראשון נפתח בשיא הצלחתה לכאורה: היא אמורה לקבל קידום בעבודתה להפוך למנכ"לית החברה. כאשר מתגלה כי הודלף מידע סודי לחברה המתחרה, היא מואשמת בריגול תעשייתי ומפוטרת מעבודתה. לוסיה חוששת לאבד את כל מה שעבדה עבורו, מסתירה את ההאמת מקרוביה, ובעיקר בן זוגה, ונקלעת למבוך שקרים ממנו היא אינה מצליחה לצאת ומסתבכת עוד יותר.

## ליהוק
### שחקנים ראשיים
* אלנה אנאיה - לוסיה גיז'רו
* פילאר קסטרו - מאיטה, חברתה הטובה של לוסיה ו"שותפתה לפשע"
* הוגו סילבה - בסיליו בראבינו בואה, בן זוגה של לוסיה
* קווים גוטיירז - סנטי, קולגה של לוסיה שמתמנה לתפקיד שהיא אמורה הייתה לקבל בעקבות פיטוריה של לוסיה

### שחקני משנה
* מריה בוטו - פטרישיה, גרושתו של בסיליו ואם שני בניו
* פדרו קזבלן - ריקרדו (פרקים 1+2)
* אסטפניה דה לוס סנטוס - לורה (פרקים 1+2)
* מריה לאון - בת דודתה של לוסיה (פרק 1)
* ג'וליאן לופז -בלש (פרקים 2+3)
* סוזי סאנצ'ס - כרמן בואה, אימו של בסיליו וחמותה העתידית של לוסיה
* מריונה טרס - נטליה
* חורחה מוטוס - אוליבו בראבינו (בנו הבכור של בסיליו בראבינו בואה, בן זוגה של לוסיה)
* אנצו פרז - טלמו בראבינו (בנו הצעיר בסיליו בראבינו בואה, בן זוגה של לוסיה)

## הפקה
ב-23 בינואר 2020, יצאה הודעה רשמית של אל דסאו, חברת ההפקה של פדרו ואגוסטין אלמודובר ושל חברת Viacom International Studios על הפקה מתוכננת של סדרת טלוויזיה בת 8 פרקים בשם Mentiras Pasasas שנכתבה על ידי שנכתבה על-ידי **נרי קסטרו** ו**בלנקה אנדרס גומז**. הפרויקט הוא סדרת הטלוויזיה הראשונה שהופקה על ידי חברת ההפקה אל דסאו מאז הופקה הסדרה Mujeres, ששודרה ב-La 2, ערוץ הטלוויזיה הציבורי בספרד, בשנת 2006. בשנת 2022, פליקס סברוסו אישר בפודקאסט שלו הנקרא "¡Ay, la Caneli!" שהוא עובד בהפקת הסדרה ושהצילומים יתחילו בחודש מאי באותה שנה.

## הפצה
לאחר שאושר באופן רשמי שהחלו הצילומים לסדרה, פורסם שחברת הזרמת המדיה האמריקאית פרמאונט+ תהיה אחראית על הפצת הסדרה. ב-5 בספטמבר 2023 חברת SkyShowtime הודיעה כי הקרנת הבכורה של הסדרה תהיה ב-9 באוקטובר 2023, ופרק חדש יופץ אחת לשבוע בימי שני. ב-20 בספטמבר 2023 חברת SkyShowtime פרסמה את הפוסטר והקדימון של הסדרה.

## קישורים חיצוניים

## הערות שוליים

קטגוריה:דרמות קומיות
קטגוריה:סדרות טלוויזיה ספרדיות
גוגה אשכנזי

**גוגה אשכנזי** (בקזחית: **Гауһар Еркінқызы Берқалиева**; נולדה ב-1 בפברואר 1980), היא אשת עסקים קזחית.

## רקע
אשכנזי היא אשת עסקים ואשת חברה קזחית, המייסדת והמנכ"לית של קונצרן הנפט והגז הקזחי: MunaiGaz Engineering Group. מאז שנת 2012, היא עומדת בראש לייבל האופנה Vionnet, שבסיסה במילאנו.

## ביוגרפיה
אשכנזי נולדה בשם **גאוכר ירקינובנה ברקלייבה** במחוז ז'אמבול, ברפובליקה הסובייטית הסוציאליסטית הקזחית וגדלה במוסקבה. אביה, המהנדס ירקין ברקלייב, היה חבר בוועד המרכזי של המפלגה הקומוניסטית תחת מיכאיל גורבצ'וב. לאמה, סול, יש תואר אקדמי גם בהנדסה וגם ברפואה. יש לה אחות, מרואט, המבוגרת ממנה ב-10 שנים.

לאחר התפרקות ברית המועצות ב-1991, משפחתה חזרה לקזחסטן. להוריה היה חשוב שהיא תקבל חינוך ברמה גבוהה, וכשהייתה בת 12 הם שלחו אותה ללימודים בפנימייה באנגליה. היא למדה בבית הספר בקסווד במזרח סאסקס ולאחר מכן בבית הספר סטו, והושעתה מהלימודים לאחר שנתפסה מתנשקת עם ילד. לאחר מכן היא למדה בבית הספר לרוגבי, שם השיגה ציונים טובים מאוד. היא למדה במכללת סומרוויל, אוקספורד, וסיימה את לימודיה ב-2001 עם תואר בהיסטוריה וכלכלה מודרנית.

## קריירה
לאחר שעזבה את אוקספורד, עבדה אשכנזי בחברות בנקאות להשקעות, בהן מריל לינץ' ומורגן סטנלי בלונדון ו־ABN AMRO בהונג קונג.

בשנת 2003 הקימה אשכנזי את קבוצת MunaiGaz Engineering ביחד עם אחותה מרואט. החברה בונה תחנות מדחס לצנרת גז ופעולות מינהור עבור רשתות שירות ומפעלי טורבינות גז ודיזל.

אשכנזי השתלטה על חברת ויונט בשנת 2012. לטענתה, היא חייתה שנה באיטליה של למדה אמנות, עיצוב, אופנה ואיטלקית.

אשכנזי גם חברת מועצת המנהלים של קבוצת המיכרות איבנהו גרופ.

## חיים אישיים
כשהייתה בת 23 היא נישאה לאמריקני סטפן אשכנזי, שאביו סברין אשכנזי הקים את קבוצת המלונות L'Ermitage בברלי הילס. בני הזוג נפרדו בשנת 2004 והתגרשו ב-2007, אך היא שמרה על שם משפחתו באיות שונה עקב שגיאת הקלדה בדרכון הרוסי שלה. הוריה שניהם אתאיסטים מושבעים כחברים במפלגה הקומוניסטית, אך אביה הוא מרקע מוסלמי וגוגה יהודייה דרך סבתה מצד האם. מבחינת ההלכה, גוגה מציינת שלא הייתה צריכה להתגייר כדי להינשא לסטפן אשכנזי בטקס יהודי. היא גם מספרת שבארנקה היא נושאת דף מתורה בת 1,200 שנה.

אשכנזי ניהלה רומן מחוץ לנישואים עם המיליארדר טימור קוליבייב, חתנו של נורסולטן נזרבייב שהיה נשיא קזחסטן הראשון ולזוג נולדו שני בנים: אדם, יליד 2007 ואלן, יליד 2012. היא מחלקת את זמנה בין מילאנו, שם היא עובדת ב-Vionet, לבין לונדון, שבה מתגוררים ילדיה.

היא חברה קרובה של אישים מוכרים, כמו הנסיך אנדרו, דוכס יורק הבנקאי נתניאל פיליפ רוטשילד, איל הנדל"ן ניק קנדי, המוזיקאי האנגלי וחבר להקת דוראן דוראן לשעבר ניק רודס ועוד.

שמה הפרטי, במקור גאוקאר, פירושו יהלום בשפה הקזחית, והפירוש של שם אחותה מרוראט הוא פנינה.

## הערות שוליים

קטגוריה:נשות עסקים
קטגוריה:יהודים קזחים
קטגוריה:ילידות 1980
קטגוריה:ילידי 1980
מוחמד אחמד עבדללה

**מוחמד אחמד עבדאללה** (ערבית: محمد أحمد عبد الله; נולד ב-1953) הוא רופא פורי, זוכה פרס זכויות האדם ע"ש רוברט קנדי. הוא היה המנהל הרפואי של "מרכז אמל" לטיפול ושיקום נפגעי עינויים. מטרת המרכז הייתה לטפל באנשים שחוו עינויים ולתעד את הפגיעה בזכויותיהם של אנשים אלו בעקבות אירועי רצח העם בחבל דארפור.

עבדאללה היה חבר במרכז למען השלום וקידום זכויות אדם הסודני עד לסגירתו. מטרת המרכז היא מניעת פגיעה בזכויות אדם וקידום שלום בחבל דארפור אשר נמצא בסודן. המרכז נסגר בשנת 2009 בגלל לחץ מהשלטונות הסודנים.

## חיים אישיים
עבדאללה נולד בהרי מאררה אשר במרכז דארפור. בילדותו, כדי ללמוד בבית הספר, הוא נאלץ ללכת ברגל שלושה ימים, כשבגר לנער, למד בבית ספר אחר, אליו נדרש ללכת במשך חמישה ימים. עבדאללה למד רפואה באוניברסיטת אל פאשיר בדארפור, סודן. עבדאללה הוא הרופא הראשון בעולם שמגיע מהרי מאררה. לאחר סיום לימודיו הוא החל ללמד רפואה בדארפור ולטפל בנפגעי תקיפות מיניות ועינויים בבית החולים הלימודי של ניאלה.

בפרוץ רצח העם בחבל דארפור (תחילת שנות ה-2000) ממשלת סודן פצחה באיומים כלפיו בגלל שטיפולו בנפגעי עינויים ופגיעות מיניות, תוך תיעוד הפגיעה בזכויות אדם אשר נעשתה במהלך רצח עם זה. באותו זמן הוא עזר להקים את "מרכז אמל" לטיפול ושיקום נפגעי עינויים ושירת בתור המנהל הרפואי שלו עד סגירת המרכז על ידי השלטונות הסודנים.

בשנת 2007 זכה בפרס על שם רוברט פ. קנדי לזכויות אדם. הפרס ניתן לאנשים ששומרים ששמים זכויות אדם מעל הכל, אפילו מעל עצמם. הפרס ניתן לו על פועלו לעזרה ולקידום זכויות אדם תוך קבלת איומים בעינויים מהשלטונות הסודנים.

בשנת 2009, במהלך נסיעה לארצות הברית במסגרת אירוע של מרכז רוברט פ. קנדי, פירקו השלטונות הסודנים את "מרכז אמל" ואיימו על עבדאללה בעינויים ובקרקועו בסודן אם הוא יחזור לשם. כתוצאה מכך, הוא נשאר בארצות הברית. הוא ביקש עזרה מעמיתיו שימשיכו את עבודתו בסודן, ובאותו זמן החל לפתח עם עזרה מאוניברסיטת הרווארד טיפולים למען נשים ונערות שחוו אונס והתעללות מינית.

כיום, עבדאללה ממשיך לפרסם מאמרים על זכויות אדם. הוא עובד בשיתוף פעולה עם חברת רדיו וטלוויזיה שווייצריים (SRF) וממשיך לקדם זכויות אדם בסודן ובעולם בכלליות. בין מאמריו נכללים "לקראת שלום וצדק בדארפור: מסגרת לאחריות", "עדויות רפואיות לעינויים והפרות אחרות של זכויות אדם בדארפור" ועוד.

## קישורים חיצוניים
* מאמר של עבדאללה עם במכון הבינלאומי לחוק בקליפורניה על דרכים לפתור את רצח העם בחבל דארפור: Toward Peace with Justice in Darfur: A Framework for Accountability
* מאמר של עבדאללה עם ארגון הרפואה האמריקאי על הפרת זכויות אדם על אנשים לא דוברי ערבית בחבל דארפור: Medical evidence of human rights violations against non-Arabic-speaking civilians in Darfur: a cross-sectional study

## הערות שוליים

קטגוריה:זוכי פרס זכויות האדם ע"ש רוברט קנדי
קטגוריה:ילידי 1953
דליס דה בורגון

ממוזער|300px|פרוסת דליס דה בורגון
גבינת **דליס דה בורגון** (בצרפתית: **Le Délice de Bourgogne**) היא גבינה צרפתית מחלב פרה ממחוז בורגון בצרפת שהפכה מפורסמת ופופולרית. היא יוצרה לראשונה בשנת 1975 על ידי **Jean Lincet** ב-**Fromagerie Lincet**. זוהי גבינת שמנת משולשת בשלה רכה (גבינת שמנת משולשת היא לפחות 75% שומן מהחומר היבש ונוצרת על ידי הוספת שמנת לחלב). המרקם הקרמי נובע מהשמנת הנוספת שמתווספת בתהליך ייצור הגבינה.

## מאפיינים
המרקם שלה חלק וקרמי, והטעם מתון, חמאתי ומעט חמצמץ. הקליפה לבנה, רכה ודי חריפה, בעלת ניחוח של פטריות. מומלץ להגיש את הגבינה בפני עצמה או לשלב אותה עם סיידרים ויין לבן.

### תיאור
* קליפה פורחת לבנה
* מרקם הומוגני – מצבע שנהב עד לצבע צהוב חיוור
* ניחוחות של פטריות ליד הקליפה
* טעם עדין – מתון, חמאתי ומעט חמצמץ

### התאמה
* יינות לבנים (כלומר שמפניה, מירסו, שאבלי גראן קרו)
* יינות אדומים (כלומר Epineuil)

### סוגים
* דליס דה בורגון 2 ק"ג (יישון = שבועיים)
* דליס דה בורגון 200 גרם (יישון = שבוע)

## קישורים חיצוניים

* פרומאג'רי לינסט

קטגוריה:גבינות צרפתיות
ערפילית הסליל הכפול

**ערפילית הסליל הכפול** (באנגלית: **Double Helix Nebula**) היא ערפילית גז בכיוון קבוצת הכוכבים נושא הנחש, ליד מרכז הגלקסיה שלנו. משערים שהיא עוותה על ידי פיתול מגנטי לצורת שתי ספירלות מחוברות, המכונה סליל כפול, הדומה לצורה של מולקולת DNA.

ישנם כוכבים זוהרים באינפרא אדום הכלולים בערפילית שהם ענקים אדומים וכוכבים על-ענקיים אחרים. ישנם כוכבים אחרים נוספים המהווים חלק מהערפילית, אך הם לרוב עמומים מכדי שניתן יהיה לצפות בהם.

הערפילית התגלתה על ידי טלסקופ החלל שפיצר. הקטע שנראה עד כה משוער באורך של 80 שנות אור, 300 שנות אור מהחור השחור העל-מאסיבי שמשערים שנמצא במרכז הגלקסיה ו-25,000 שנות אור מכדור הארץ.

ערפילית זו נתפסת כעדות נסיבתית לכך שהשדות המגנטיים במרכז הגלקסיה חזקים ביותר, חזקים יותר מפי 1,000 מאלה של השמש. אם אכן כך, הם עשויים להיות מונעים על ידי דיסקית הגז המאסיבית המקיפה את החור השחור העל-מאסיבי הנזכר.

## הערות שוליים

קטגוריה:ערפיליות פליטה
קטגוריה:קבוצת הכוכבים נושא הנחש
פרנק מוגישה

דוקטור **פרנק מוגישה** (באנגלית: **Frank Mugisha**; נולד ב-17 ביוני 1979) הוא עורך דין ופעיל זכויות להט"ב אוגנדי והמנכ"ל של הארגון Sexual Minorities Uganda , ארגון ללא מטרות רווח שפועל למען זכויות קהילת הלהט"ב באוגנדה. כהוקרה לעבודתו הציבורית, בשנת 2011 מוגישה קיבל את פרסי זכויות האדם, פרס קנדי ופרס רפטו, בשנת 2014 היה מועמד לפרס נובל לשלום ובשנת 2017 נכנס לרשימת "המנהיגים הגדולים בעולם" של מגזין פורצ'ן.

## חיים אישיים
מוגישה נולד בשנת 1979 בפרברי העיר קמפלה למשפחה קתולית הדוקה. בגיל 14, יצא מוגישה מהארון לראשונה בפני אחיו. במהלך חייו ופעילותו הציבורית למען קהילת הלהט"ב באוגנדה (שבה להיות חלק מהקהילה היא עבירה פלילית) איבד את הקשר עם קרובי משפחה וחברים רבים, אך מנגד ביסס לעצמו תפקיד משמעותי בקהילה וצבר הערכה רבה וקשרים בתוכה.

בשנת 2011, פורסמו בעיתון אוגנדי מקומי שמותיהם, תמונותיהם וכתובותיהם של 100 חברי וחברות קהילת הלהט"ב במדינה אשר מואשמים ב"גיוס 100,000 ילדים אוגנדים להומוסקסואליות", תחת הכותרת "תלו אותם" (Hang Them). בין השמות, הופיעו גם מוגישה וחברו דייוויד קאטו, קאטו נרצח לאחר הפרסום. מאוחר יותר, תבע מוגישה את העיתון וניצח. כיום העיתון ממשיך לפרסם אך חל עליו איסור להציג שמות ופנים של אנשים.

בראיון שערך בשנת 2014 לעיתון הגרדיאן, טען מוגישה כי ההומופוביה והשנאה כלפי קהילת הלהט"ב מקורם אך ורק בהשפעות מערביות, בניגוד לכך בכירים אוגנדים טוענים כי הומוסקסואליות מקורה בהשפעות מערביות. הוא אמר "אני גיי. אני אוגנדי. אין בי שום דבר לא אפריקאי. אוגנדה היא איפה שנולדתי, גדלתי והמקום שאני קורא לו בית." מאז ילדותו חלה התדרדרות במעמדה החוקי של קהילת הלהט"ב, השיא הגיע בשנת 2014 שבה חוקק חוק אשר מגדיר הומוסקסואליות כלא חוקית ועונשה מאסר כבד. החוק לא שרד לזמן רב – חודשים ספורים לאחר שנחקק, בוטל החוק. בשנת 2023 חוקק מחדש חוק דומה האוסר הזדהות עם הקהילה והעונש – מאסר כבד.

## עבודה ציבורית
בשנת 2004, בעודו סטודנט באוניברסיטה, החל מוגישה את עבודתו למען זכויות קהילת הלהט"ב ומודעות למחלת האיידס.

באותה שנה, הקים את "Icebreaker Uganda", קבוצה שמטרתה תמיכה נפשית וכלכלית בחברי קהילת הלהט"ב במדינה. פעולותיו למען הקהילה הובילו לרדיפתו, ומוגישה נאלץ לברוח מאוגנדה לתקופה קצרה, אך בהמשך חזר להמשך עבודתו בתור עורך דין הנלחם למען קהילת הלהט"ב. בשנת 2007 תפקידו המרכזי בקהילת הלהט"ב האוגנדית, הוביל לבחירתו למנכ"ל ארגון SMUG. בשנת 2016, נעצר מוגישה בעקבות השתתפותו בחגיגות הגאווה, אירוע אשר גרר לחץ וביקורת בין לאומית רבה.

## הוקרה
כהוקרה לעבודתו למען קהילת הלהט"ב באוגנדה, זכה מוגישה בשנת 2011 בשני פרסים – פרס זכויות האדם על שמו של רוברט פ. קנדי ופרס זכויות האדם לזכרו של רפטו. בשנת 2013 מוגישה זכה בתואר דוקטור של כבוד מטעם אוניברסיטת "גנט" הבלגית. בשנת 2014 היה מועמד לפרס נובל לשלום ובשנת 2017 מגזין "פורצ׳ן" הכניס אותו לרשימת "המנהיגים הגדולים בעולם".

בשנת 2024, מוגישה נכלל ברשימת "טיים 100" על פועלו בהגנה על זכויות להט"בים אוגנדים ואנשים ברחבי העולם, למרות איומי מוות, הפחדות וצורות אחרות של רדיפה.

## קישורים חיצוניים

## הערות שוליים

קטגוריה:עורכי דין
קטגוריה:פעילים למען זכויות להט"ב
קטגוריה:להט"בים אוגנדים
קטגוריה:אישים שהופיעו ברשימת טיים 100
קטגוריה:ילידי 1979
אליס הוקינס

**אליס הוקינס** (**Alice Hawkins**; 1863 – 1946) הייתה סופרג'יסטית, פעילה למען זכויות הנשים בבריטניה ובפרט זכות ההצבעה לנשים. היא הייתה חברה באיגוד הנשים החברתי והפוליטי, ופעלה לקידום זכויותיהן של הנשים העובדות בבריטניה ובפרט של העובדות במפעל למגפיים ונעליים בלסטר, שבו עבדה בתור נערה.

## חיים פרטיים
אליס הוקינס נולדה בשנת 1863 בסטפורד בבריטניה להנרי והלן היליי. אביה היה סנדלר שכיר ובשנת 1876 עברה משפחתה ללסטר כדי לסחור בנעליים. כשהיא הייתה בת שלוש עשרה, הוקינס עזבה את בית הספר והתחילה לעבוד בחברה לייצור נעליים. במהלך עבודתה היא הבחינה שזכויותיה בתור עובדת מועטות מאלה של העובדים הגברים. הוקינס החליטה שתקדיש את חייה למען שוויון זכויות.

אליס החלה לפעול למען מטרתה ולהשתתף בכנסים שונים בנושא סוציולוגיה. באחד מכנסי הסוציולוגיה המוקדמים בהם השתתפה, פגשה הוקינס את אלפרד הוקינס, שאיתו התחתנה בשנת 1884. אלפרד הוקינס תמך בפומבי בכל פעילויותיה הפוליטיות של הוקינס, ואף השתתף בכמה מהן. נולדו להם ביחד שישה ילדים. הוקינס נפטרה בשנת 1946 בגיל 83. היא המשיכה לפעול למען זכויות נשים ולהשתתף בקמפיינים עד מותה. לאחר מותה, בשנת 2018, הוקם פסל בדמותה בלסטר, כדי לשמור על זכרה ומורשתה.

## פעולותיה למען זכויות נשים בבריטניה
ב-1894 הצטרפה הוקינס למפלגת הלייבור העצמאית, שם החלה את עבודתה הפוליטית. מפעל הנעליים שבו היא עבדה פיתח מדריך לשיתוף נשים בעבודה, ודרך מדריך זה הוקינס נחשפה לעבודות של סוציולוגים שונים, כמו טום מאן. בעקבות זה, היא החלה להתעניין בזכויות נשים. הוקינס עזבה את מפלגת הלייבור עקב יחסה השלילי לזכויות נשים ובמקום הצטרפה אל ליגת הנשים העובדות.

בשנת 1907 הוקינס הייתה בין החברות הראשונות בסניף לסטר של איגוד הנשים החברתי והפוליטי. באותה שנה היא ארגנה צעדה מול הפרלמנט יחד עם עוד 28 נשים, צעדה שגרמה להכנסתה לכלא לראשונה. הנשים הוכנסו לכלא הולוואי, והחלו שביתת רעב שבזכותה השתחררו כעבור ימים ספורים.

ב-18 בנובמבר 1910 התרחש "יום שישי השחור" בו 300 נשים, ביניהן אליס הוקינס, יצאו למשלחת אל הפרלמנט הבריטי כדי למחות על החלטת ראש הממשלה להקפיא את הצעת החוק שתאפשר לכמעט מיליון נשים בריטיות להצביע. במקום התנהלו מהומות רבות, אשר בסופן נשים התלוננו כי הותקפו פיזית ומינית על ידי שוטרים שניסו לפזר את המחאה.

גם הוקינס התלוננה על תקיפות כאלה, ואמרה בעדות למשרד הפנים: "אני, בעצמי, הותקפתי באופן חמור על ידי שוטר ונחבלתי קשות בזרועות ובגוף."

בשנת 1913 איגוד הנשים החברתי והפוליטי גייס נשים עובדות רבות כדי לקיים משלחת אל דייוויד לויד ג'ורג'. הוקינס נאמה בפניו על התנאים הנוראיים והאי שוויוניים בהם עבדה במפעל הנעליים. היא ייצגה את עצמה ואת הנשים העובדות במפעל כאחד. משלחת זו לא גרמה לשינוי בהצעות החוק שעמדו על השולחן, דבר שהוביל לתסכול רב באיגוד. לאחר מאבקים רבים, בשנת 1918 עבר תיקון לחוק בבריטניה שקבע שנשים מועטות יכולות להצביע, אך הוקינס לא עמדה בתנאים לקבלת זכות הצבעה. היא הצביעה לראשונה רק עשור לאחר מכן, בשנת 1928, כשהייתה בת 65.

במהלך עבודתה הפוליטית הוקינס נעצרה חמש פעמים על פעולות שונות.

## קישורים חיצוניים

## הערות שוליים

קטגוריה:סופרג'יסטיות בריטיות
קטגוריה:איגוד הנשים החברתי והפוליטי
קליפה פורחת

[ממוזער|300px|קליפה פורחת של גבינת [קולומייה (גבינה)|קולומייה]]
**קליפה פורחת** (באנגלית: **Bloomy rind**) היא  גבינה רכה ונימוחה שצבעה לבן. גבינות שבייצורן משתמשים בפטרייה פניציליום קממברטי  נוטות לפתח קליפה פורחת – קרום לבן וחצי קשה שמורכב ממושבות של הפטרייה. ניתן לתאר גבינת קליפה פורחת כבעלת טעמים "עדינים ולקטיים" שעשויים להידמות לבצל או לפטריות. הגבינות הללו מתוארות כ"מבשילות מבחוץ", ובדרך כלל יש להן מרקמים קרמיים.

דוגמאות לגבינות בעלות קליפה פורחת: קממבר, ברי, לנגרה, קולומייה וקמבוזולה.

## הערות שוליים

קטגוריה:גבינות
קטגוריה:גבינות עובש לבן
עלי אל-חאג'

**עלי אל-חאג**' (בערבית: **علي جمال الحاج**, בתעתיק מדויק: **עלי ג'מאל אלחאג**'; נולד ב-2 בפברואר 2001 בביירות בלבנון) הוא כדורגלן לבנוני המשחק בעמדת הקשר ההתקפי בקבוצת אל-עהד מליגת העל הלבנונית ובנבחרת לבנון.

## קריירת מועדונים
אל-חאג' גדל במחלקות הנוער של ASA וא-נג'מה. בשנת 2017 החל לשחק בקבוצה הבוגרת של א-נג'מה במסגרת ליגת העל הלבנונית, ובסך הכל ערך 11 הופעות ליגה במדי המועדון, בהן הבקיע שער אחד.

ב-13 ביוני 2020 חתם על חוזה לחמש שנים באל-עהד מליגת העל הלבנונית.

## קריירה בינן-אומית
ב-30 בדצמבר 2022 ערך אל-חאג' את הופעת הבכורה שלו בנבחרת לבנון, בהפסד 1-0 לנבחרת איחוד האמירויות הערביות במשחק ידידות. ב-25 ביוני 2023 הבקיע את שער הבכורה שלו בנבחרת, בניצחון 4-1 על נבחרת בהוטן במסגרת אליפות פדרציית הכדורגל של דרום אסיה.

נכלל בסגל נבחרת לבנון בטורניר גביע אסיה 2023.

## תארים
א-נג'מה
* גביע העלית הלבנוני (1): 2018/2019

;אל-עהד
* אליפות לבנון (2): 2021/2022, 2022/2023
* גביע הפדרציה הלבנוני (1): 2023/2024
* גביע העלית הלבנוני (1): 2022/2023

## קישורים חיצוניים

## הערות שוליים

קטגוריה:כדורגלנים לבנונים
קטגוריה:קשרי כדורגל לבנונים
קטגוריה:כדורגלני נבחרת לבנון
קטגוריה:כדורגלני גביע אסיה 2023
קטגוריה:ביירות: אישים
קטגוריה:לבנונים שנולדו ב-2001
Nannaria swiftae

***Nannaria swiftae***, הידוע גם בשמות **Swift twisted-claw millipede** או **Taylor Swift's millipede**, הוא מין של רב רגליים ממשפחת ה-Xystodesmidae. אזור מחייתו הוא הרי האפלצ'ים במדינת טנסי שבארצות הברית. בשנת 2022 התגלה ותואר לראשונה על ידי האנטומולוגים דרק הנן, ג'קסון מינס ופול מרק, שגילו למעלה מ-78 מינים מסוג *[[Nannaria]]*. שמו הוא מחווה לזמרת-יוצרת האמריקאית טיילור סוויפט.

## תיאור
כחלק מפרויקט רב-שנתי לגילוי מינים חדשים של רבי-רגליים ברחבי מזרח ארצות הברית נסעו מדענים, דוגמת דרק הנן מווירג'יניה טק, ל-17 מדינות אחרות וריצפו את ה-DNA שלהם ולתאר אותם באופן מדעי. למעלה מ-1,800 דגימות נאספו ונחקרו במשך חמש שנים. בסופו של דבר התגלו 17 מינים חדשים, הכוללים את *Nannaria swiftae*.

## אטימולוגיה
מתן שמות למין נדרש לעמוד בהנחיות הנציבות הבין-לאומית למינוחים זואולוגיים (ICZN), המתירים שמות מחווה לאמנים וסלבריטאים. *Nannaria swiftae* נקרא על שמה של הזמרת-יוצרת האמריקאית טיילור סוויפט מתוך "הכרה בכישרונה ככותבת שירים וכמבצעת". הנן, ראש צוות המדענים, הצהיר כי המוזיקה של סוויפט עזרה לו לעבור את שיאי ושפלי תקופתו באוניברסיטה, והוסיף כי לקרוא למין חדש של רב-רגליים על שמה זו דרכו להודות לה. המין *Nannaria swiftae* נבחר כהוקרה למדינת הולדתה של סוויפט, טנסי, שבה הוא התגלה.

## קישורים חיצוניים

## הערות שוליים

קטגוריה:בעלי חיים שתוארו ב-2022
קטגוריה:טיילור סוויפט
קטגוריה:ארצות הברית: פרוקי-רגליים
מבצע שרקרק

**מבצע שרקרק** היה מבצע לאיסוף מודיעין של סיירת מטכ"ל וחיל האוויר (טייסת 124) בעומק מצרים בלילה בין 4–5 במרץ 1964. בכמה הזדמנויות מוזכר המבצע בהקשר לתרומתו הרבה לניצחון במלחמת ששת הימים.

## רקע
לאחר שישראל הופתעה בפברואר 1960 מכניסת כוחות מצריים (אירוע שנודע בשם כוננות רותם) הוחלט על רפורמה משמעותית בנוהלי ההתרעה באגף המודיעין. בין היתר הוחלט להפעיל את סיירת מטכ"ל בשילוב מסוקים לצורך איסוף מודיעין.

בלילה בין 10–11 באוגוסט 1963 בוצע מבצע חלוץ, שהוכיח היתכנות לאפשרות להנחית כח של סיירת מטכ"ל וציוד ייעודי בעומק שטח מצרים.

## תכנון
מבצעי חלוץ ושרקרק (ומבצעים נוספים באותה מתכונת) תוכננו על ידי אברהם ארנן (מייסדה של סיירת מטכ"ל ומפקדה הראשון) אשר קיבל על כך את פרס ביטחון ישראל.

תכנון המבצעים החל בשנת 1960. צוות המשימה בפיקודו של שמיל בן צבי כלל את יחיאל אמסלם וחיים שילוח. שלבי התכנון התמקדו בזיהוי תוואי קווי התקשורת העיליים והתת קרקעיים בסיני, ולימוד טכניקות ההתחברות לקווי תקשורת בהדרכת טכנאי התקשורת של דואר ישראל.

הציוד הייעודי בו השתמשו תוכנן על ידי היחידה הטכנולוגית של אגף המודיעין.

## משתתפים
מפקד כח סיירת מטכ"ל במבצע היה סגן אהוד ברק (לימים מפקד סיירת מטכ"ל, ראש אמ"ן, הרמטכ"ל וראש הממשלה).

צוות המסוק (סיקורסקי S-58) במבצע היו רס"ן חיים נוה, מפקד הטייסת (קברניט), סרן רפאל סברון (נווט), רס"ל מרדכי ניסן (מכונאי מוטס) וסגן זאב מטס (מפעיל ציוד – תפקיד לא שגרתי).

כל המשתתפים במבצע, הן מטייסת 124 והן מסיירת מטכ"ל קיבלו את עיטור המופת.

## המבצע
במבצע שרקרק (כמו במבצע חלוץ) הונחת כח של סיירת מטכ"ל עמוק בשטח המצרי. להבדיל ממבצע חלוץ, במבצע שרקרק הכח התקין והפעיל ציוד ייעודי לאיסוף מודיעין ולאחר מכן נאסף על ידי המסוק וחזר לשטח ישראל.

## מבצעים מוטסים עוקבים
בעקבות מבצעי חלוץ ושרקרק בוצעו המבצעים המוטסים הדומים הבאים:
* מבצע שלדג
* מבצע נקר
* מבצע כחל
* מבצע ירגזי

## הערות שוליים

קטגוריה:1964 בישראל
קטגוריה:פעולות סיירת מטכ"ל
שרקרק
קטגוריה:פשיטות צה"ל במצרים
Fearful Symmetry (ספר)

**Fearful Symmetry: A Study of William Blake** הוא ספר משנת 1947 מאת מבקר הספרות הקנדי נורת'רופ פריי שנושאו הוא יצירתו של המשורר והאמן החזותי האנגלי ויליאם בלייק. הספר הוכתר כאחת התרומות החשובות ביותר לחקר יצירתו של ויליאם בלייק ואחת הראשונות שהחלו בפרשנות של רבות מיצירותיו המעורפלות ביותר להבנה של בלייק. כפי שמודה פריי בעצמו, אין לפענח את יצירותיו של בלייק אלא לפרשן ולראותן במסגרת ההקשרים ההיסטוריים והחברתיים הספציפיים שלהן.

בהקדמתו למהדורת 1969, פריי כותב:



## קבלה
מבקרת הספרות קמיל פאליה כותבת בספרה Sexual Personae, ש-Fearful Symmetry הוא "מחקר חלוצי", בכך שפריי "מקדם באופן אופטימי שחרור מיני באופן שנראה, מאוחר יותר, בעיניהם של בני הדור העייף פשטני ונאיבי".

## קישורים חיצוניים
* 

## הערות שוליים

קטגוריה:ויליאם בלייק
קטגוריה:ספרי 1947
קטגוריה:ביוגרפיות
ג'ארד ברנסטיין

**ג'ארד ברנסטיין** (באנגלית: **Jared Bernstein**; נולד ב-26 בדצמבר 1955) הוא כלכלן אמריקאי-יהודי, שכיהן כיושב ראש מועצת היועצים הכלכליים של ארצות הברית וכחבר הקבינט של ארצות הברית תחת נשיא ארצות הברית לשעבר ג'ו ביידן. טרם כהונתו בממשל ביידן היה יועצו הכלכלי של ביידן בעת כהונתו כסגן הנשיא.

## ביוגרפיה
ברנסטיין, יליד 1955, נולד למשפחה יהודית-אמריקאית. הוא בעל תואר ראשון במוזיקה מבית הספר מנהטן למוזיקה, שם למד קונטרבס אצל המוזיקאית אורין או'בריאן. לאחר מכן השלים במכללת האנטר לימודי תואר שני בעבודה סוציאלית ולימודי דוקטורט ברווחה סוציאלית באוניברסיטת קולומביה. הוא לימד באוניברסיטת הווארד, באוניברסיטת ניו יורק, ובאוניברסיטת קולומביה. תחומי העניין שלו כוללים מדיניות כלכלית פדרלית, מדינתית ובין-לאומית ובמיוחד מצוקת מעמד הביניים; אי-שוויון וניידות בהכנסה, מגמות בתעסוקה וברווחים, שוקי עבודה בשכר נמוך, עוני והשוואות בין-לאומיות. הוא ידוע כמבקר תכוף של הסכמי סחר חופשי, כגון הסכם הסחר החופשי של צפון אמריקה.

בשנת 1992 החל ברנסטיין לעבוד כפקיד בכיר ב"מכון למדיניות כלכלית", קבוצת חשיבה ליברלית המתמקדת בנושאים המשפיעים על עובדים בעלי הכנסה נמוכה ובינונית. מ-1995 עד 1996 עבד במחלקת העבודה של ארצות הברית כסגן הכלכלן הראשי של המחלקה. לאחר מכן חזר למכון למדיניות כלכלית ככלכלן בכיר וכמנהל תוכנית רמת חיים. לאחר הבחירות לנשיאות ארצות הברית 2008 הצטרף לצוותו של סגן נשיא ארצות הברית ג'ו ביידן. תפקידו הייעודי בסגל של ביידן נוצר במיוחד עבורו למען מתן ייעוץ כלכלי. עם מינויו, טענו עיתונאים אחדים כי החלטתו של ביידן הייתה מנוגדת במיוחד לעמדותיהם של רבים מהיועצים הכלכליים של נשיא ארצות הברית הנבחר ברק אובמה.

ב-5 בספטמבר 2020, לקראת הבחירות לנשיאות ארצות הברית 2020, הוכרז כי ברנסטיין יהיה חבר במועצה המייעצת של צוות המעבר השלטוני של ג'ו ביידן. לאחר מכן נבחר כחבר במועצת היועצים הכלכליים של ארצות הברית בינואר 2021.

בפברואר 2023 הכריז ביידן על מינויו של ברנסטיין ליושב ראש מועצת היועצים הכלכליים. ב-11 במאי אותה שנה אישרה ועדת הבנקאות, השיכון והעניינים האורבניים של הסנאט של ארצות הברית את הבאת מינויו להצבעה בפני מליאת הסנאט, וב-13 ביוני אישר הסנאט של ארצות הברית את מינויו ברוב של 50 קולות. ב-10 ביולי ברנסטיין הושבע לתפקידו בידי סגנית הנשיא קמלה האריס. סיים את תפקידו ב-20 בינואר 2025.

## קישורים חיצוניים

* 

## הערות שוליים

קטגוריה:אמריקאים ממוצא יהודי
קטגוריה:בוגרי אוניברסיטת קולומביה
קטגוריה:בוגרי בית הספר מנהטן למוזיקה
קטגוריה:בוגרי מכללת האנטר
קטגוריה:סגל אוניברסיטת קולומביה
קטגוריה:סגל אוניברסיטת ניו יורק
קטגוריה:חברי הקבינט של ארצות הברית בממשל ג'ו ביידן
קטגוריה:יהודים חברי הקבינט של ארצות הברית
קטגוריה:כלכלנים יהודים אמריקאים
קטגוריה:אמריקאים שנולדו ב-1955
כוחות המשטרה הלאומית של הולנד

**כוח המשטרה הלאומית של הולנד** (בהולנדית: **Korps Nationale Politie**) היא גוף אכיפת החוק ושמירת הסדר הציבורי וביטחון הפנים של הולנד.

כוח המשטרה הלאומית מורכב מעשר יחידות אזוריות (כל יחידה היא מחוז מוניציפלי), ואת היחידה לתפקידים מיוחדים. כוח האדם של משטרת הולנד מונה כ-65,000 עובדים, מתוכם 51,000 שוטרים לובשי מדים ו-14,000 עובדים הממלאים תפקידים אחרים התומכים בעבודת המשטרה.

## היסטוריה
עד הקמתו של כוח המשטרה הלאומית היו בהולנד משני סוגי גופי משטרה ואכיפת חוק עצמאיים – משטרות אזוריות ומשטרה לאומית, כל אחד בגזרתו שלו. לאחר שנת 2010 ולאחר עבודת מטה ממשלתית הוכר הצורך בגוף משטרתי לאומי אחד שיאגד את כלל גופי אכיפת החוק במדינה. בינואר 2013 הוקם כוח המשטרה הלאומית של הולנד.

## מבנה
כוח המשטרה הלאומית של הולנד בנוי ממספר יחידות שהייתה כל אחת נפרדת עד הקמתה בינואר 2013. כיום כלל היחידות מאוגדות תחת כוח המשטרה הלאומית:
* מרכז שירות מבצעי ארצי
* שירות החקירות הפליליות
* שירות המידע הלאומי
* שירות הביטחון המלכותי והדיפלומטי
* היחידה להתערבות ולוחמה בטרור
* האקדמיה המשטרתית הלאומית

## גלריה

קובץ:Dutch police on motorcycles.jpg|אופנוענים של משטרת הולנד
קובץ:Dutch police car 05.JPG|ניידת משטרה של משטרת הולנד מסוג חיפושית
קובץ:Dutch police car VW transporter.jpg|ניידת משטרה מסוג פולקסוואגן טרנספורטר
קובץ:Dutch police woman regulates traffic at NSS.jpg|שוטרת תנועה הולנדית
קובץ:Dutch police boat RH (1).jpg|ספינה של השיטור הימי ההולנדי
קובץ:New Dutch Police helicopter PH-PXA Eurocopter EC-135P2i (5065529464).jpg|מסוק של משטרת הולנד


## קישורים חיצוניים

* 

## הערות שוליים

קטגוריה:הולנד: חוק ומשפט
הולנד
ביוטופ (פירושונים)

**בִּיוֹטוֹפּ** (Biotope) הוא אזור בו קיימים תנאים סביבתיים אחידים המאפשרים קיום בעלי חיים וצמחים מסוימים. המונח מקביל במידה רבה למונח "בית גידול" (Habitat), וההבחנה ביניהם, כשנעשית, נוגעת לכך שבית גידול עוסק בבעלי החיים והצמחים שמתקיימים בו, ואילו ביוטופ מתמקד ביחסי הגומלין ביניהם.
עבד א-רחים מוסאווי

**[[סייד]] עבד א-רחים מוסאווי** (בפרסית: **سید عبدالرحیم موسوی**, בתעתיק מדויק: **סיד עבדאלרחים מוסוי**, בעברית נכתב גם **סייד עבדולרחים מוסאווי**; 1960 – 28 בפברואר 2026) היה קצין איראני בדרגת מייג'ור גנרל שכיהן כראש המטה הכללי של הכוחות המזוינים של איראן החל מ-13 ביוני 2025 ועד מותו. לפני כן כיהן כמפקד הרביעי של צבא הרפובליקה האסלאמית של איראן מאז 21 באוגוסט 2017. היה חבר במועצה העליונה לביטחון לאומי של איראן. 

בעבר כיהן כסגן הרמטכ"ל וכן בשורה של תפקידים בכירים בצבא הסדיר של איראן, החל מספטמבר 2005.

בדצמבר 2022 הוטלו עליו ועל בכירים במשמרות המהפכה האיראניים סנקציות בידי האיחוד האירופי בשל פעילותם במהלך דיכוי ההפגנות שהתעוררו לאחר מותה של מהסא אמיני. לפי האיחוד האירופי, מוסאווי תיאר את ההפגנות כמרד מאורגן על ידי אויבי איראן, כדי להצדיק התערבות של הצבא בנעשה באמתלה של מלחמה באיום זר. בשל כך הואשם בהפרת זכויות אדם.

ב-28 בפברואר 2026, ביום פתיחת מבצע שאגת הארי, חוסל מוסאווי יחד עם עזיז נסירזאדה, שר ההגנה האיראני באותה עת.

## קישורים חיצוניים

* המסר של המוסד הישראלי לעלי ח'מינאי, 2 ביוני 2022, באתר של יוני בן-מנחם

## ביאורים

## הערות שוליים

קטגוריה:איראן: צבא וביטחון
קטגוריה:הכוחות המזוינים של איראן
קטגוריה:הרפובליקה האסלאמית של איראן: היסטוריה
קטגוריה:מבצע שאגת הארי
קטגוריה:אישים שנהרגו במבצע שאגת הארי
קטגוריה:איראנים שנולדו ב-1960
קטגוריה:איראנים שנפטרו ב-2026
פונקציונל מינקובסקי

במתמטיקה, ובפרט באנליזה פונקציונלית, **פונקציונל מינקובסקי** הוא פונקציונל המוגדר על תת-קבוצה של מרחב וקטורי מעל שדה הממשיים.

לפונקציונל מינקובסקי יש קשר הדוק למושג הנורמה-למחצה והנורמה, ולמעשה ניתן להוכיח כי כל נורמה-למחצה (ובפרט כל נורמה) היא פונקציונל מינקובסקי על קבוצה כלשהי. מעבר לכך, פונקציונל מינקובסקי משמש למספר הוכחות, בהן הוכחת גרסה מוכללת של משפט האן-בנך למרחב קמור מקומית.

הפונקציונל נקרא על שמו של המתמטיקאי הרמן מינקובסקי.

## הגדרה מתמטית
בהינתן מרחב וקטורי V מעל שדה הממשיים, B\subseteq V ו-r \in \mathbb{R}, מסמנים:

r B:=\{r v\mid v\in B\}. זוהי המתיחה של קבוצה B בסקלר r.

מגדירים את **פונקציונל מינקובסקי לפי <math>B</math>** להיות הפונקציונל \rho_B: V \to [0,\infty] כך שלכל v\in V:

\rho_B(v):=\inf\{r > 0\mid v\in rB \}

זאת כאשר \inf היא פונקציית האינפימום. כאשר לא קיים r כזה (כלומר, הקבוצה ריקה ולכן אין לה אינפימום), מגדירים \rho_B(v):=\infty.

## תכונות
* \rho_B(0) = 0 אם ורק אם 0\in B, אחרת \rho_B(0)=\infty.
* כל פונקציונל מינקובסקי הוא הומוגני חיובי. כלומר, לכל v\in V ולכל \alpha > 0 מתקיים \rho_B(\alpha v)=\alpha \rho_B(v).
* אם הקבוצה B היא קבוצה סימטרית (v\in B \Leftrightarrow -v \in B) אז פונקציונל מינקובסקי \rho_B הומוגני בהחלט (\rho_B(\alpha v)=|\alpha| \rho_B(v))
* אם הקבוצה B היא קבוצה קמורה אז פונקציונל מינקובסקי \rho_B הוא פונקציונל תת-ליניארי
* אם הקבוצה B היא קבוצה קמורה לחלוטין (כלומר, קבוצה קמורה ומאוזנת) אז פונקציונל מינקובסקי \rho_B הוא נורמה למחצה.

## קשר לנורמה למחצה
נורמה למחצה היא פונקציונל על מרחב וקטורי המקיים תת-ליניאריות והומוגניות בהחלט. ניתן להוכיח כי כל נורמה למחצה (ובפרט כל נורמה) היא פונקציונל מינקובסקי ביחס לכדור היחידה שלה. 

### הוכחה
נתון מרחב וקטורי V מעל שדה הממשיים ועליו נורמה למחצה \rho. מגדירים את B:=\{v\in V\mid \rho(v) \le 1\}. יש להוכיח כי \rho_B=\rho.

בוחרים v\in V כלשהו. ייתכנו שני מקרים:

**מקרה ראשון:** במקרה שבו \rho(v)=0. בגלל הומוגניות בהחלט, לכל r>0 מתקיים כי:

\rho\left(\frac{1}{r}v\right)=\frac{1}{r}\rho(v)=0

לכן \frac{1}{r}v\in B \Rightarrow v\in rB. הדבר נכון לכל r>0, לכן בהכרח \rho_B(v)=0

**מקרה שני:** במקרה שבו \rho(v)>0 מסמנים \rho(v)=\alpha. מתקיים כי:

\rho\left(\frac{1}{\alpha}v\right)=\frac{1}{\alpha}\rho(v)=\frac{\alpha}{\alpha}= 1

משמע \frac{1}{\alpha}v\in B \Rightarrow v\in \alpha B ובהכרח \rho_B(v) \le \alpha. מצד שני, לכל r מתקיים כי:

\rho\left(\frac{1}{r}v\right)=\frac{1}{r}\rho(v)=\frac{\alpha}{r}>1

כלומר \frac{1}{r}v \notin B \Rightarrow v\notin rB ולכן \rho_B(v) \ge \alpha. מכל זה יוצא כי \rho_B(v)= \alpha=\rho(v).

שני מקרים אלו מכסים את כל האפשרויות של v, על כן \rho_B=\rho.

*מש"ל*.

## ראו גם
* נורמה-למחצה
* נורמה (אנליזה)
* משפט האן-בנך

## הערות שוליים

קטגוריה:אנליזה פונקציונלית
קטגוריה:נורמות (מתמטיקה)
שיין קימברו

**שיין קימברו** (באנגלית: **Robert Shane Kimbrough**; נולד ב-4 ביוני 1967, קילין) הוא טייס קרב ואסטרונאוט בתוכנית מעבורות החלל של נאס"א. הוא היה מפקד משלחת מס' 50 לתחנת החלל הבין-לאומית.

## קורות חיים
שיין קימברו נולד בקילין וגדל באטלנטה. לאחר סיום בית הספר הוא התחיל ללמוד באקדמיית חיל האוויר של ארצות הברית ממנה קיבל בשנת 1989 תואר ראשון בהנדסת אווירונאוטיקה. בשנת 1998 הוא קיבל תואר שני ממכון הטכנולוגי של ג'ורג'יה.

קימברו שירת כטייס מסוק ביחידות חיל האוויר של ארצות הברית והשתתף במלחמת המפרץ כמפקד יחידת בואינג AH-64 אפאצ'י. בהמשך הוא עבד בתפקיד טכני במרכז החלל ג'ונסון.

## שירות בתחום החלל
בשנת 2004 קימברו נבחר לצוות אסטרונאוטים. הוא סיים קורס במרכז החלל ג'ונסון וביצע מספר משימות בצוות הקרקע.

בנובמבר 2008 קימברו טס לחלל כטייס במשימה STS-126 במעבורת החלל אנדוור (כריסטופר פרגוסון היה מפקד צוות). המשימה נועדה להביא ציוד, אספקה, ואשת צוות החדשה לתחנת החלל הבין-לאומית. במהלך משימה זו הוא ביצע פעמיים פעילות חוץ-רכבית באורך כולל של כ-13 שעות.

באוקטובר 2016 קימברו טס בפעם השנייה בחללית סויוז MS-02 והצטרף למשלחת מס' 49 לתחנת החלל הבין-לאומית בפיקוד אנטולי איוואנישין. לאחר סיום עבודת המשלחת קימברו מונה למפקד משלחת מס' 50 לתחנת החלל הבין-לאומית. הוא חזר לכדור הארץ לאחר 173 ימים בחלל וביצוע 3 פעילויות חוץ-רכביות באורך כולל של כ-20 שעות.

באפריל 2021 קימברו טס בפעם השלישית בחללית דרגון C206 אנדוור במשימה SpaceX Crew-2 והצטרף למשלחת מס' 65 לתחנת החלל הבין-לאומית בפיקוד שאנון ווקר. לאחר סיום עבודת המשלחת קימברו היה חבר במשלחת מס' 66 לתחנת החלל הבין-לאומית בפיקוד של אקיהקו הושידה. הוא חזר לכדור הארץ לאחר 199 ימים בחלל וביצוע 2 פעילויות חוץ-רכביות באורך כולל של כ-14 שעות.

בשנת 2022 קימברו פרש מנאס"א.

## לאחר פרישה
לאחר הפרישה קימברו עוסק במגוון נושאים ומופיע עם הרצאות מול קהל ובתוכניות טלוויזיה. הוא כתב מספר ספרים על ניסיונו בתחום החלל.

בשנת 2019 קימברו היה חבר צוות שהשלים טיסה סביב כדור הארץ ב-46 שעות ו-20 דקות.

## קישורים חיצוניים

* ביוגרפיה

קטגוריה:הלכי חלל אמריקאים
קטגוריה:אסטרונאוטים אמריקאים
קטגוריה:בוגרי אקדמיית חיל האוויר של ארצות הברית
קטגוריה:בוגרי המכון הטכנולוגי של ג'ורג'יה
קטגוריה:טייסי חיל האוויר של ארצות הברית
קטגוריה:מעוטרי מדליית האוויר
קטגוריה:אנשי צוות תחנת החלל הבין-לאומית
קטגוריה:אמריקאים מעוטרי אות לגיון ההצטיינות
קטגוריה:מלחמת המפרץ: אישים
קטגוריה:אמריקאים שנולדו ב-1967
הסכם השלום בין ארצות הברית לגרמניה (1921)

**הסכם השלום בין ארצות הברית לגרמניה** היה הסכם שלום בין ממשלת ארצות הברית לממשלת גרמניה. הוא נחתם בברלין ב-25 באוגוסט 1921 לאחר מלחמת העולם הראשונה. הסיבה העיקרית לחתימת ההסכם הייתה מכיוון שהסנאט האמריקני לא הסכים לאשרור הסכם השלום הרב-צדדי שנחתם בוורסאי, ובכך הוביל להסכם שלום נפרד. ההסכם אושרר בברלין ב-11 בנובמבר 1921, והאמנה נכנסה לתוקף באותו יום. האמנה נרשמה בסדרת הסכמי חבר הלאומים ב-12 באוגוסט 1922. 

## רקע
במהלך מלחמת העולם הראשונה, הקיסרות הגרמנית הובסה על ידי מדינות ההסכמה, אחת מהן הייתה ארצות הברית. ממשלת ארצות הברית הכריזה מלחמה על גרמניה ב-6 באפריל 1917. בתום המלחמה בנובמבר 1918 בוטלה המונרכיה הגרמנית וגרמניה הוגדרה כרפובליקה.

ב-1919 קיימו מדינות ההסכמה המנצחות ועידת שלום בפריז כדי לגבש הסכמי שלום עם מעצמות המרכז המובסות. בוועידה נחתם הסכם שלום עם ממשלת גרמניה. ממשלת ארצות הברית הייתה בין החותמות על האמנה, אך הסנאט האמריקני סירב להסכים לאשרור האמנה, במידה רבה בשל התנגדותו להשתתפות ארצות הברית בחבר הלאומים.

כתוצאה מכך, שתי הממשלות החלו במשא ומתן להסכם שלום דו-צדדי שאינו קשור לחבר הלאומים. ב-2 ביולי 1921, נשיא ארצות הברית וורן הרדינג חתם על החלטת נוקס-פורטר, שהתקבלה בקונגרס האמריקני וסיימה את מצב המלחמה בין ארצות הברית לגרמניה, אוסטריה והונגריה, והכשירה עוד יותר את הקרקע להסכם שלום דו-צדדי. האמנה בין ארצות הברית לגרמניה, שכותרתה הרשמית היא "האמנה בין ארצות הברית לגרמניה לשיקום יחסי ידידות" נחתמה בברלין ב-25 באוגוסט 1921. הסנאט של ארצות הברית יעץ לאשרר אותה ב-18 באוקטובר 1921 והאמנה אושררה על ידי הנשיא הרדינג ב-21 באוקטובר 1921. האמנה אושררה על ידי גרמניה ב-2 בנובמבר 1921, ואשרורים הוחלפו בברלין ב-11 בנובמבר 1921. 

## תנאים
* סעיף 1 חייב את ממשלת גרמניה להעניק לממשלת ארצות הברית את כל הזכויות והפריבילגיות שמהן נהנו בעלות הברית האחרות אשר אשררו את הסכם השלום שנחתם בפריז.
* סעיף 2 פירט את סעיפי אמנת ורסאי החלים על ארצות הברית.
* סעיף 3 קבע את חילופי האישורים בברלין.

## לאחר מכן
האמנה הניחה את היסודות לשיתוף פעולה אמריקאי-גרמני שלא היה בפיקוח קפדני של חבר הלאומים. כתוצאה מכך, ממשלת ארצות הברית החלה לספק סיוע חלקי לממשלת רפובליקת ויימאר כדי להקל על נטל פיצויי המלחמה שהוטלו בחוזה ורסאי. לאחר חתימת הסכם השלום, היחסים הדיפלומטיים בין שתי הממשלות כוננו מחדש, וב-10 בדצמבר 1921, הציג השגריר האמריקני החדש, אליס לורינג דרסל, את אמנתו בברלין. 

האמנה הורחבה על ידי אמנה שנחתמה בברלין ב-10 באוגוסט 1922 שקבעה הקמת ועדה אמריקאית-גרמנית שתחליט על גובה הפיצויים שתשלם ממשלת גרמניה לארצות הברית. 

כדי להנציח את החתימה הן על הסכם זה והן על הסכם השלום של ארצות הברית עם אוסטריה, הופסקה הטבעת דולר הכסף של מורגן (שהטבעתו חודשה מוקדם יותר באותה השנה לאחר הפסקה של 17 שנים עקב מחסור במטילי כסף) לטובת עיצוב חדש של דולר השלום (מעט יותר ממיליון דולר שלום הוטבעו בדצמבר 1921, לעומת יותר מ-86 מיליון דולר מורגן מוקדם יותר באותה שנה), שהמשיכו בהטבעתו עד 1928, עם הנפקה נוספת ב-1934 וב-1935.

## ראו גם
* הסכם ורסאי

## הערות שוליים

קטגוריה:רפובליקת ויימאר: אמנות והסכמים
קטגוריה:1921 בגרמניה
קטגוריה:יחסי ארצות הברית – גרמניה
קטגוריה:ארצות הברית: אמנות והסכמים
קטגוריה:1921 בארצות הברית
קטגוריה:הסכמי שלום במאה ה-20
סויוז MS-03

**סויוז MS-03** (ברוסית:**Союз МС-03**) היא חללית סויוז ששוגרה לחלל ב-17 בנובמבר 2016 מקוסמודרום בייקונור ונחתה ב-2 ביוני 2017. החללית שוגרה למפגש עם תחנת החלל הבינלאומית כשעל סיפונה צוות שהתווסף למשלחת מס' 50 לתחנת החלל הבין-לאומית.

## הצוות
*  אולג נוביצקי - מפקד
*  פגי ויטסון - מהנדסת טיסה (בהמראה בלבד, חזרה בסויוז MS-04)
*  תומא פסקה - מהנדס טיסה

### צוות גיבוי
*  פיודור יורצ'יחין - מפקד
*  פאולו נספולי - מהנדס טיסה
*  ג'ק פישר - מהנדס טיסה

## תיאור המשימה
חללית "סויוז MS-03" שוגרה ב-17 בנובמבר 2016 מקוסמודרום בייקונור הנמצא בשטח קזחסטן ומנוהל על ידי רוסיה. השיגור בוצע באחריות רוסקוסמוס בעזרת משגר מדגם "סויוז FG". החללית נבנתה על ידי תאגיד הטילים והחלל אנרגיה.

החללית התחברה למודול "ראסווט" של תחנת החלל הבין-לאומית ב-20 בנובמבר ללא בעיות. באותה עת בתחנת החלל שהתה משלחת מס' 50 בפיקוד שיין קימברו.

צוות החללית הצטרף למשלחת שגדלה ל-6 אנשי צוות. בהמשך הם עברו למשלחת מס' 51.

"סויוז MS-03" נשארה מחוברת לתחנת החלל כחללית חירום.

ב-2 ביוני 2017 החללית התנתקה מתחנת החלל וחזרה לכדור הארץ עם אולג נוביצקי ותומא פסקה. הנחיתה עברה ללא בעיות. פגי ויטסון נותרה תחנת החלל והצטרפה למשלחת מס' 52.

עם ניתוק החללית מתחנת החלל החלה לפעול משלחת מס' 51 לתחנת החלל הבין-לאומית.

## קישורים חיצוניים

* מידע על הטיסה
* תיאור המשימה

קטגוריה:תוכנית סויוז
קטגוריה:2016 ברוסיה
קטגוריה:2017 ברוסיה
אמנת בריסל משנת 1890

**אמנת ועידת בריסל משנת 1890** (הכותרת המלאה: **אמנה ביחס לסחר ויבוא בעבדים לאפריקה של כלי נשק, תחמושת ומשקאות חריפים**) היה אוסף של צעדים נגד עבדות שנחתמו בבריסל ב-2 ביולי 1890 (ואשר נכנסו לתוקף ב-31 באוגוסט 1891) במטרה "לשים קץ לסחר בעבדים כושים ביבשה וגם בים, ולשפר את תנאי הקיום המוסריים והחומריים של הגזעים הילידים".

המשא ומתן על האמנה נוצר במהלך ועידת בריסל נגד העבדות 1889–1890. האמנה חלה במיוחד על המדינות "בעלות רכוש או פרוטקטורט באגן הקונבנציונלי של קונגו", על האימפריה העות'מאנית ומעצמות או גורמים אחרים שהיו מעורבים בסחר בעבדים בחוף מזרח אפריקה, באוקיינוס ההודי ובאזורים אחרים.

לדוגמה, סעיף 21 מתאר את האזור שבו יש לנקוט אמצעים, בהתייחסו ל"חופי האוקיינוס ההודי (כולל המפרץ הפרסי והים האדום), הבלוצ'יסטן עד טנגלאן (קווילימאן)..." ומדגסקר. החוק קבע הקמת לשכה בינלאומית רלוונטית בזנזיבר.

בסעיף 68:

: "המעצמות מכירות בערכו הגבוה של החוק על איסור סחר בעבדים שחורים, שהוצא על ידי הוד מלכותו קיסר העות'מאנים ב-4–16 בדצמבר 1889, ומובטחות להם שפעולות מעקב יינקטו על ידי השלטונות העות'מאניים, במיוחד בחלק המערבי של ערב ובנתיבים ששומרים על החוף הזה בקשר עם נכסים אחרים של הוד מלכותו הקיסרית באסיה."

המעצמות קראו לנקיטת פעולות דומות על ידי השאה הפרסי והסולטן מזנזיבר (סעיפים 69, 70). המשתתפים הסכימו גם להפסיק את מכירת רובים וכלי נשק אחרים לאפריקאים.

## המדינות החותמות
הצדדים להסכם היו:
* 
* 
* 
* 
*  צרפת (הרפובליקה השלישית)
* 
* 
* 
* 
* 25px איראן (השושלת הקאג'ארית)
* 
* 
*  ממלכת ספרד (הרסטורציה הבורבונית)
* 25px סולטנות זנזיבר
* 
* 
*  ארצות הברית

## התפתחויות
ב-10 בספטמבר 1919 מעצמות הברית של מלחמת העולם הראשונה חתמו על אמנת סן ז'רמן שהוסיפה ותיקנה את אמנת בריסל.

בגלל הסעיפים הנוגעים לאלכוהול, האמנה נחשבת לאמנה הראשונה על פיקוח על חומרים פסיכואקטיביים (קודם לאמנת האופיום הראשונה משנת 1909).

## ראו גם
* עבדות באימפריה העות'מאנית
* סחר העבדים הערבי
* התנועה לביטול העבדות
* חוק סחר העבדים 1807

## קישורים חיצוניים
* ז'אן אלאן, "פידור מרטנס ושאלת העבדות בוועידת בריסל"
* "חוק ועידת בריסל, 1890"
* חוק כללי של ועידת בריסל ביחס לסחר בעבדים אפריקאי
* סחר בעבדים וייבוא לאפריקה של כלי נשק, תחמושת ומשקאות חריפים

## הערות שוליים

קטגוריה:עבדות
בריסל משנת 1890
בריסל משנת 1890
בריסל משנת 1890
בריסל משנת 1890
בריסל משנת 1890
בריסל משנת 1890
בריסל משנת 1890
בריסל משנת 1890
בריסל משנת 1890
קטגוריה:אפריקה: היסטוריה
סוכנות המשטרה הלאומית (קוריאה הדרומית)

**סוכנות המשטרה הלאומית של קוריאה הדרומית** (בקוריאנית: **대한민국 경찰청**)  היא גוף אכיפת החוק, ושמירה על הביטחון והסדר הציבורי. תחת סוכנות המשטרה הלאומית מאוגדות 19 משטרות אזוריות ביניהם משטרת מטרופולין סיאול.

לאחר חלוקת קוריאה ב-1948  הממשל הצבאי של צבא ארצות הברית בקוריאה הקים את מנהל משטרה בנחייתו ותחתיו איגד מספר משטרות אזוריות. ב-1948 לאחר הקמתה של הרפובליקה הזמנית של קוריאה הוקמה לשכת הביטחון לאומי גוף אשר המשיך את מנהל המשטרה ואילו ב-1991 הוקמה סוכנות המשטרה הלאומית שאיגדה את כל גופי אכיפת החוק בקוריאה הדרומית.

## מבנה
סוכנות המשטרה של קוריאה הדרומית מחולקת למספר יחידות מטה נקראות לשכות ו-18 משטרות אזוריות ומטרופוליטניות.

#### יחידות המטה
* הלשכה לחקירות פליליות
* לשכת סייבר
* לשכת התנועה
* הלשכה לביטחון פנים
* לשכת המודיעין
* לשכת הביטחון הלאומי
* הלשכה ליחסי החוץ

#### המשטרות האזוריות
* סוכנות משטרת מטרופולין סיאול
* סוכנות המשטרה המטרופולינית של פוסאן
* סוכנות משטרת מטרופולין דאיגו
* סוכנות משטרת מטרופולין אינצ'ון
* סוכנות המשטרה המטרופולינית של גוואנגג'ו
* סוכנות משטרת מטרופולין דייג'ון
* סוכנות המשטרה המטרופולינית של אולסן
* סוכנות המשטרה המחוזית של בוקבו
* סוכנות המשטרה המחוזית של נאמבו
* סוכנות המשטרה המחוזית של גאנגוון
* סוכנות המשטרה המחוזית של צ'ונגבוק
* סוכנות המשטרה המחוזית של צ'ונגנאם
* סוכנות המשטרה המחוזית סג'ונג
* סוכנות המשטרה המחוזית של ג'ונבוק
* סוכנות המשטרה המחוזית של ג'ונאם
* סוכנות המשטרה המחוזית של גיונגבוק
* סוכנות המשטרה המחוזית של גיונגנם
* סוכנות המשטרה המחוזית המיוחדת של ג'ג'ו

## גלריה

קובץ:KNPA Hyundai Sonata -2.jpg|ניידת משטרה מסוג יונדאי סונטה
קובץ:Police officer KNPA in Seoul, 2018.jpg|שוטר תנועה 
קובץ:Hyundai KNPA bus in South Korea, 2018.jpg|רכב להובלת עצורים
קובץ:Namyeong-dong Entrance.JPG|תחנת משטרה קוריאנית
קובץ:Hyundai Sonata LF KNPA in Seoul, 2018.jpg|ניידת משטרת התנועה


## קישורים חיצוניים

* 

## הערות שוליים

קטגוריה:קוריאה הדרומית: חוק ומשפט
קטגוריה:משטרות מדינתיות